b'\n_START_ARTICLE_\nMensa (elintarviketehdas)\n_START_PARAGRAPH_\nMensa oli suomalainen, H\xc3\xa4meenlinnassa toiminut elintarviketehdas, joka oli 1960\xe2\x80\x931984 osa Huhtam\xc3\xa4ki-yhtym\xc3\xa4\xc3\xa4 ja vuodesta 1984 Saarioisten omistuksessa. Mensa-tuotemerkill\xc3\xa4 valmistettiin makkaroita sek\xc3\xa4 muita lihajalosteita, einesruokia ja s\xc3\xa4ilykkeit\xc3\xa4. Huhtam\xc3\xa4ki-yhtym\xc3\xa4n osana Mensan nimen alla harjoitettu pelti- ja kartonkipakkaustoiminta oli alkusys\xc3\xa4yksen\xc3\xa4 Huhtam\xc3\xa4en pakkausbisnekselle, joka on nykyisin yrityksen ainoa toimiala.\n_START_SECTION_\nHistoriaa\n_START_PARAGRAPH_\nMensan juuret juontavat 1920-luvulle, jolloin perustettiin Oy Sotilass\xc3\xa4ilyke Ab turvaamaan vasta itsen\xc3\xa4istyneen Suomen puolustusvoimien muonitusta. Pian Mensaksi nimetyn yrityksen k\xc3\xa4ynnist\xc3\xa4miseen otettiin apuun dresdenil\xc3\xa4isen Dr. L. Naumann Ag:n kauppaneuvos Albert Naumann, joka ryhtyi my\xc3\xb6s Mensan ensimm\xc3\xa4iseksi toimitusjohtajaksi. Naumannin yritys oli huolehtinut Saksan armeijan lihas\xc3\xa4ilyketoimituksista ensimm\xc3\xa4isess\xc3\xa4 maailmansodassa, mutta nyt Saksan talous oli sodan j\xc3\xa4ljilt\xc3\xa4 lamassa ja Naumann l\xc3\xb6ysi uuden leip\xc3\xa4puun Suomesta._NEWLINE_Saksalainen suomalaisyrityksen johdossa her\xc3\xa4tti kuitenkin suurta vastustusta, ja Naumann palasi kotimaahansa 1930. S\xc3\xa4ilykkeit\xc3\xa4 yritetiin 1930-luvun alussa tehd\xc3\xa4 tunnetuksi my\xc3\xb6s tavallisille suomalaiskuluttajille, mutta pula-aika ei suosinut n\xc3\xa4it\xc3\xa4 pyrkimyksi\xc3\xa4. Niinp\xc3\xa4 Mensa luopui 1933 kokonaan kuluttajatuotteista ja palasi niihin vasta sotien j\xc3\xa4lkeen, jolloin se otti s\xc3\xa4ilykkeiden lis\xc3\xa4ksi tuotevalikoimaansa makkarat. Mensa oli my\xc3\xb6s edell\xc3\xa4k\xc3\xa4vij\xc3\xa4 lihaliemikuutioiden valmistajana Pohjoismaissa. Mensan tunnetuimpia tuotteita olivat puristettaviin tuubeihin eli pursoihin pakatut liha- ja kalapasteijat. _NEWLINE_Mensan omistus siirtyi 1930 Naumannilta Arno Jaatiselle ja h\xc3\xa4nen kuolemansa j\xc3\xa4lkeen 1950-luvulla kunnallisneuvos Erik Grenmanille._NEWLINE_Huhtam\xc3\xa4ki-yhtym\xc3\xa4n omistukseen Mensa siirtyi vuonna 1960. Huhtam\xc3\xa4ki oli neuvotellut Mensan ostosta jo 1940-luvulla, mutta tuloksetta. Huhtam\xc3\xa4en alaisuudessa Mensan ja Jalostajan keskin\xc3\xa4ist\xc3\xa4 tuotevalikoimaa j\xc3\xa4rkeistettiin niin, ett\xc3\xa4 Mensa keskittyi makkaroihin ja eineksiin, Jalostaja s\xc3\xa4ilykkeisiin ja pakasteisiin. _NEWLINE_1970-luvun alussa Mensaan tuli t\xc3\xb6ihin tanskalainen makkaramestari Pedersen, jonka mukaan nimettiin uusi maksamakkara. Lopulta koko Mensan tehdas tunnettiin nimell\xc3\xa4 Huhtam\xc3\xa4ki Oy Mestari Pedersen, kun Huhtam\xc3\xa4ki 1982 lopetti H\xc3\xa4meenlinnassa einesvalmistuksen ja keskitti tehtaan tuotannon korkeatasoiseen lihajalostevalikoimaan._NEWLINE_Saarioinen osti tehtaan vuonna 1984. 1990-luvun loppupuolella Saarioinen siirsi lihajalostetuotannon H\xc3\xa4meenlinnasta Valkeakoskelle.'